amanoisuno/poetBack huggingface dataset:
和應之出城 張耒 
路穿槐柳遶山斜，長夏村墟對物華。青玉一尋披籜竹，絳繒千片剪榴花。
永寧赴晁應之見招賞花途中遇雨 張耒 
行雲濃淡日無輝，輕雨飄飄點客衣。馬上漫郎醒復醉，一盃容易送春歸。
依韵和晁十七落花二首  其一 張耒 
投老殷勤向物華，風前猶欲拾餘花。更將夢逐殘紅去，遍入長安百萬家。
依韵和晁十七落花二首  其二 張耒 
飛隨風雨落隨流，更有餘紅亦已休。杳杳天涯春物盡，可憐鶯蝶不知愁。
和端午 張耒  爱国 端午节 怀人 竞渡
競渡深悲千載冤，忠魂一去詎能還。國亡身殞今何有，只有離騷在世間。
偶成 張耒 
須知庖手有真如，合遣輪人笑讀書。擁褐蒲團深閉目，老人於此有工夫。
雙廟 張耒 
成敗功名付偶然，男兒要是死生間。故應城破知肝膽，飛矢何勞記賀蘭。
株林 張耒 
九寡奔亡一老姬，白頭蠻叟嬖西施。二公費盡平生事，深屋嬋娟世得知。
淮上阻風步入寶積山訪軫長老 張耒 
少年飄泊歸淮東，道人住庵何處峰。知有招提烟水外，雪雲山路倒杉松。
淮上觀冰下 張耒 
寒淮千里羣冰下，古岸枯槎黄葦枝。憶得天津橋下見，五門春動雪消時。
春陰 張耒 
驚鴻瞥過不容攀，病眼淮邊楚望寒。獨卧孤舟對楊柳，春風終日在檣竿。
宮人斜 張耒 
青蛾皓齒作埃塵，玉匣珠衾地下身。一曲壞牆門不鎖，林花開落墓前春。
奉先寺 張耒 
定知生不出長門，禾黍蕭蕭寺後村。松柏城南萬丘冢，傷心最說內人園。
至後早赴館二首  其一 張耒 
紅蠟妝梅冷未黏，柳條偷暖作纖纖。高樓殘白誰家雪，盡日天寒不捲簾。
至後早赴館二首  其二 張耒 
城圍殘雪寒催曉，宮近晴雲暖欲春。誰覺風光添一線，玉壺漏水報雞人。
晁二家有海棠去歲花開晁二呼杜卿家小娃歌舞花下痛飲今春花開復欲招客而杜已出守戲以詩調之 張耒 
頗疑蜂蝶過鄰家，知是東牆去歲花。駿馬無因迎小妾，鴟夷何用强隨車。
復答迎郭侯犢車之句 張耒 
玉壺春酒射朝霞，只看纖腰不看花。但遣舟迎桃葉女，仍須恩賜短轅車。
清明日舟中書事二首  其一 張耒 
清明不到旅人家，乞火鄰船自試茶。弄柳好風低作舞，夾船春浪細浮花。
清明日舟中書事二首  其二 張耒 
巢烏噪處綠楊村，寒食人家晝掩門。麥隴曉風收宿潤，烟林午日漲黄昏。
題海州懷仁令藏春亭 張耒 
聞道山中賢長官，種花不肯放春還。故知車馬紅塵地，催促東風不得閒。
題綠野亭 張耒 
渺渺孤亭滄海東，天連平野四無窮。可須戶牖毫端上，自攬山河眼界中。
漫成三首  其一 張耒 
驅除牢愁須酒聖，狼藉春色要花紅。定知春來無一事，苦教有情愁得儂。
漫成三首  其二 張耒 
容易得愁即不去，苦教春物喚愁生。遣愁飲酒大拙計，遣誰蹙眉爲慢聲。
漫成三首  其三 張耒 
閉門春風作往還，誰家有花堪醉眠。柳腰榆莢爭入眼，江梅一枝遠如天。
題榮子邕陋居二首  其一 張耒 
草舍隆中一幅巾，閉門三致漢將軍。紛紛自獻知何有，終遣斯人了鼎分。
題榮子邕陋居二首  其二 張耒 
一室荒蕪孺子貧，知君四海入經綸。殺身虎口終何補，洒掃庭除自可人。
秋日有作寓直散騎舍 張耒 
黄省文書分道山，靜傳鐘鼓建章閒。天邊玉樹西風起，知有清秋到世間。
曉雨 張耒 
綠滿園林紅已稀，濕烟和柳共霏微。誰家油壁春寒裏，獨輾天街曉雨歸。
送周六赴濠州戶曹二首  其一 張耒 
老顒有婦何妨道，一室蕭然尚愧君。但恐小喬來丈室，却須射虎作將軍。
送周六赴濠州戶曹二首  其二 張耒 
從來悟道不由書，覿面相呈已有餘。麈尾花飛終不近，濠梁古鬼解揶揄。
趙弟 張耒 
男兒何用立奇勳，趙弟從軍初不聞。但斬郁城侯萬戶，不須猿臂老將軍。
贊皇公 張耒 
才高一世有奇功，掩卷令人獨想風。莫笑狄祠遷武相，致人從古是英雄。
夜來 張耒 
夜來風雨掠餘春，晏起蕭條一病身。三月長安泥浩浩，懶隨車馬作遊人。
桓溫 張耒 
北征談笑縛姚公，靜掃諸陵見洛嵩。不用登高笑夷甫，正緣此輩使君雄。
和天啟惠橘詩 張耒  洞庭湖
十年不摘洞庭霜，喜見新苞照眼黄。但對典刑休嗜味，虎賁猶得作中郎。
題畫二首  其一 張耒 
敗蘆浸水凍灘沙，朔雪隨風亂綴花。濕翅老鴻鳴未起，暮雲山色暗天涯。
題畫二首  其二 張耒 
蒼蒼老石守寒叢，雪洒林鳩美睡中。鶉傍陳根饑更啄，雀栖高枿瞑愁風。
題庭木 張耒 
枯條怪石坐寒禽，玉軸高懸畫萬金。歲晚荒畦真在眼，寂寥方見此時心。
有所歎 張耒 
駢脅當車闟戟先，相君冠蓋照秦川。六雄未滅君無苦，當念杜門公子虔。
五更 張耒 
歲事先教蟋蟀催，暮雲樓闕殷輕雷。五更庭葉驚殘夢，知有清秋犯雨來。
下直 張耒 
留住長安鬢已絲，宮廊還見落梅飛。暮雲疏雨蒼龍闕，不惜障泥策馬歸。
題史院直舍魚鷺屏 張耒 
鐘鼓聲稀下直遲，秋暉初轉萬年枝。寒廳盡日誰相對，慚愧屏風兩鷺鷥。
梅花二首  其一 張耒 
便使柳肥終解舞，莫驚梅瘦爲含酸。因風自裊還成態，與雪爭妍却要寒。
梅花二首  其二 張耒 
天質自清非爲瘦，仙姿正白不施紅。未開如怨開如笑，枉乞幽香與北風。
探春 張耒 
啾啾凍草羣飛雀，裊裊高林獨嘯猿。忽憶淮南春意動，早梅池館斷鴻天。
雙槐 張耒 
老去相看終慘淡，秋來無頼對婆娑。任從葉逐西風去，要聽庭寬夜雨多。
晏起 張耒 
晚起翻書日欲西，偶然乘興忘遨嬉。好書自癖非求利，掘冢才須數句詩。
和人二首  其一 張耒 
臘殘春近獨消魂，殘雪長安千萬門。青鳥何曾寄音信，碧雲剛解報黄昏。
和人二首  其二 張耒 
曈矓曉日漏春光，欄下萱叢尚卧霜。認得君家門上雪，易知何事却難忘。
天窗 張耒 
鑿屋分將一尺明，坐令隔幌見簾屏。任從世界傾盆雨，只要蕭蕭數點聲。
失性 張耒 
失性摧頹君子鶴，忘羞跳擲沐猴冠。須知六合梟鸞雜，供與閒人靜處看。
夢至一園池藕花盛開水鳥飛鳴爲作二小詩記之  其一 張耒 
偶來乘興不須疑，一頃秋香欲發時。老子婆娑真爲爾，百回相見愧鸕鷀。
夢至一園池藕花盛開水鳥飛鳴爲作二小詩記之  其二 張耒 
平池秋水雨來深，無數紅妝出岸陰。翠幕深藏知有意，白鷗相見本無心。
讀王荆公詩 張耒 
名實由來不可逃，悠悠毀譽亦徒勞。臧公已死言終立，不是軒裳世祿高。
雨霽 張耒 
豐隆故犯青冥上，列缺應逢返照還。樓外細蟾呈窈窕，枝間少女故徘徊。
蹇馿 張耒 
驥伏鹽車饑不行，疲牛與爾飽平生。子荆自是佳公子，亦向人前作汝聲。
局中晚坐 張耒 
高林晚葉漸疏明，雨過長安萬屋青。爲問西風來幾日，夕陽宮殿亦秋聲。
無題二首  其一 張耒 
風槐已疏遽如許，夜蛩雖怨可若何。出門屐齒苔痕滿，隠几書塵鼠跡多。
無題二首  其二 張耒 
晚起清秋一枕凉，四簷鳴雨下淋浪。竹籠燒藥時添火，書榻焚香却閉房。
鵯鵊 張耒 
整刷衣裾紫翠新，曉天風露壓雞晨。應知不置蓮花漏，長喚林中宴坐人。
久雨 張耒 
欹簷積雨苔生瓦，陋巷人稀泥及門。坡下牛羊來遠墅，舍旁麻檾接荒村。
吳江道中懷陸魯望 張耒 
我亦扁舟一散人，江湖爲洗十年塵。筆床茶竈經過地，風月相望亦有神。
霅溪道至四安鎮 張耒 
苕霅清秋水底天，夜帆燈火客高眠。江東可但鱸魚美，一看溪山直萬錢。
喜雪走筆呈李宣城三首  其一 張耒 
殷勤寄語宣城宰，公事何時是了時。病守欣然有嘉思，亦須對雪把空巵。
喜雪走筆呈李宣城三首  其二 張耒 
聒聒庭中爭曲直，紛紛筆下判鞭笞。坐曹决事輸歸飲，須信薛宣稱吏師。
喜雪走筆呈李宣城三首  其三 張耒 
萬夫餓腹待倉儲，三戶窮民守破圩。疲瘵不禁鞭撻甚，長官對酒且歡娛。
遊園 張耒 
病來久不上層臺，窗有蛛絲逕有苔。爲報園花莫惆悵，故教太守及春來。
聞蛩二首  其一 張耒 
晚風庭竹已秋聲，初聽空階蛩夜鳴。流落天涯聊自得，今宵爲爾感平生。
聞蛩二首  其二 張耒 
二年江海轉萍蹤，白髮蒼顔換舊容。新月窺簾風動竹，宣城今夜又聞蛩。
雨中題壁 張耒 
去年此日泊瓜州，衰柳蕭蕭繫客舟。白髮天涯歎流落，今年對雨古宣州。
鵁鶄 張耒 
敗荷枯葦一方池，溪上鵁鶄坐得知。何事月寒風露下，攣拳孤影在風枝。
秋蚊 張耒 
江城落木已窮秋，病客初寒欲襲裘。暗室飛蚊猶撲面，不知天上火西流。
冬日 張耒 
忽忽新冬無一旬，自憐憔悴楚江濱。滿前魑魅何曾禦，尚愧無功作逐臣。
預作冬至 張耒 
紫壇曾從奠琳琅，親被天人玉冕光。今日黄州山下寺，五更聞雁滿霜林。
九日登高 張耒 
黄梨丹柿已催寒，一月西風積雨乾。紺滑秋天稱行草，却憑秋雁作揮翰。
試墨 張耒 
金案冰窗凈絕塵，硯寒龍尾縠生紋。澄江清淺汀洲靜，忽有蒼螭下吐雲。
綵花 張耒 
清寒带雪未成春，可得芳菲早向人。須遣艷陽歸掌握，故教桃李及芳辰。
送窮 張耒 
年年瀝酒拜清晨，風俗新正競逐貧。不用爲文送窮鬼，直須圖事祝錢神。
寄陳州朱教授三首  其一 張耒 
殷勤寄語朱夫子，僧舍花前亦舉觴。學舍蕭條官職冷，不知誰與戴姚黄。
寄陳州朱教授三首  其二 張耒  西湖
欲曉山禽百種鳴，最憐啞咤是雛鶯。遙想西湖烟柳色，深春風露水邊聲。
寄陳州朱教授三首  其三 張耒 
春雨江干不肯晴，大江櫟岸轉雷霆。山頭方丈渾無事，掃地焚香看佛經。
送春 張耒 
二年江上見春歸，預想重來我未迴。淹速世間誰料得，祇應相遇且銜杯。
寓寺八首  其一 張耒 
門外清泉浸稻畦，西南脩竹作城埤。川平林斷空明處，却有遙山作翠眉。
寓寺八首  其二 張耒 
道人鐘梵久寂寞，倦客弭車聊靜便。我亦雲山閒衲子，平生香火舊因緣。
寓寺八首  其三 張耒  长江
病卧淮陽太昊城，牡丹叢畔過清明。那知春暮長江上，竹裏招提聽曉鶯。
寓寺八首  其四 張耒 
江城梅子青時節，嫩紫夭紅掃地無。修竹滿山連草色，却煩林鳥勸提壺。
寓寺八首  其五 張耒 
翠眉長好何曾損，寄語啼禽漫不閒。應爲殘春足愁恨，長疑蹙破鏡中山。
寓寺八首  其六 張耒 
平曉春雲失半山，濛濛小雨暗江干。寺樓倚徧消殘醉，只有春愁伴薄寒。
寓寺八首  其七 張耒 
錯落星河沒半空，江城悲角五更風。幽人夢斷西窗雨，背壁籠燈到曉紅。
寓寺八首  其八 張耒 
籠燈到曉只微明，獨擁單衾聽雨聲。葛幌竹床清過暑，蕭然未覺負平生。
黄葵 張耒 
黄葵貴麗不妖嬈，一朵新晴檻外高。還似邇英臨便坐，曈矓朝日照天袍。
聽鳴禽 張耒 
流滯江邊鬢已霜，又聞春鳥啅朝陽。他時北去懷陳迹，寒竹疏梅黄土岡。
曉雨 張耒 
輕陰江上千峰秀，小雨牆邊百草生。惟有春禽慰孤客，曉啼渾似故園聲。
黄州酒務稅宿房北窗新種竹戲題於壁 張耒 
異時小杜高眠地，幾向秋風聽楚江。身世浮雲那可計，試留雙竹守寒窗。
梅花 張耒 
我愛梅花不忍摘，清香却解逐人來。風露肌膚隨處好，不知人世有塵埃。
分冬 張耒 
莫驚人事浮雲變，且作吾儕飽飯行。白首分冬聊自勸，江城今夜一陽生。
食薺糝 張耒 
論斤上國何曾飽，旅食江城日至前。常慕藜羹最清好，故應不糝愧吾原。
戊寅正月八日早寒 張耒 
濃淡春雲夜雨乾，寂寥庭院裌衣寒。無人爲發樽前笑，但把梅花似舊看。
正月七日雪晴 張耒 
西窗融雪飄如雨，故與新春作薄寒。昨夜雁聲渾向北，夢魂隨去過關山。
春蔬 張耒 
新春書劍滯江城，又見南蔬入旅羹。關心太昊祠前路，小甲連畦带雪晴。
讀秦紀二首  其一 張耒 
烹滅羣雄力未疲，赭山射海奮餘威。誰知傳與癡兒子，祇得阿房似舊時。
讀秦紀二首  其二 張耒 
汲汲威刑繼祖龍，收功終在望夷宮。未應家國歸車府，却有山東老沛公。
偶成 張耒 
許君踏月夜相過，此語當時恨已多。但願相逢休怨老，不妨白髮聽新歌。
春日懷淮陽六首  其一 張耒 
西城門外古壕清，太昊祠前春草生。早晚粗酬身計了，長爲閒客此間行。
春日懷淮陽六首  其二 張耒 
靈通禪剎古叢林，永日惟聞鐘梵音。閱世興亡千室佛，百年風雨古牆金。
春日懷淮陽六首  其三 張耒 
最愛南城汲井園，春來蔬甲不勝繁。人家斷處無雞犬，遲日東風似古原。
春日懷淮陽六首  其四 張耒 
黄巢寨南琵琶溝，古原芳草靜春流。大艑舸𦩆何處客，檣竿西北是神州。
春日懷淮陽六首  其五 張耒 
莽莽郊原带古丘，漸漸隴麥散羊牛。杏花楊柳春濃處，一片青帘慰客愁。
春日懷淮陽六首  其六 張耒 
城中萬枝木芍藥，姚黄一萼得春多。日日踏春渾坐此，人間無醉奈渠何。
上元三絕  其一 張耒 
清晨謁帝大明宮，拜賜歸來夜過中。一夢十年身老矣，山城風月作過從。
上元三絕  其二 張耒 
沽酒壚邊人若市，算商亭下浪連天。張君官况今如此，豈有工夫作醉眠。
上元三絕  其三 張耒 
江邊燈火似秋螢，哀怨山歌不可聽。自怪今春牢落甚，禪房止酒讀黄庭。
二絕句  其一 張耒 
衙齋無事雨初晴，山澤有容春向深。何物東風吹不散，祇應多病謫官心。
二絕句  其二 張耒 
茅簷斜日曉雞號，水滿陂塘薺麥高。回首故園空悵望，東門歸路綠迢迢。
正月二十五日以小疾在告作三絕是日苦寒  其一 張耒 
黄土岡頭薺麥長，春陰蔽日午風狂。山前梅落無人見，只有幽禽啼暗香。
正月二十五日以小疾在告作三絕是日苦寒  其二 張耒 
春色三分有尚多，且饒芳草占高坡。門前柳色如彭澤，爭奈陶君止酒何。
正月二十五日以小疾在告作三絕是日苦寒  其三 張耒 
見說櫻桃已爛開，坐愁風雨苦相催。自憐華髮傷春客，兩見飛花未放回。
所居有梅一株在堂東荒穢中正月二十六日已謝矣二首  其一 張耒 
平生常恨逢梅少，及對江梅無好詩。寂寞荒山少風味，直須雲鬢插斜枝。
所居有梅一株在堂東荒穢中正月二十六日已謝矣二首  其二 張耒 
冷落疏枝寒草岡，欲攀先怕踏榛荒。異時折處何堪說，臨水高城倚女牆。
堂前種二桃詩示秬秸 張耒 
平昔殷勤向物華，誰知憔悴客天涯。雙桃栽罷還惆悵，憶得淮陽舊種花。
春日書事 張耒 
蟲飛絲墮兩悠颺，人意遲遲日共長。春草滿庭門寂寂，數櫺窗日掛空堂。
十月十日夕同文安君對月 張耒 
林外霜風作夜聲，入簷寒月似多情。燈前爐畔深杯暖，更聽昭君出塞行。
蘄水道中二首  其一 張耒 
蠶老麥枯田舍忙，誰令四月雨浪浪。未容烏鳥私遺粒，鳴蚓跳蛙欲滿場。
蘄水道中二首  其二 張耒 
綠野新晴風日凉，肩輿細路轉重岡。橋邊野水侵官道，旋喚漁舟渡夕陽。
感庭莎 張耒 
桃蹊李徑有塵埃，初放青莎秀滿階。想見芊綿古城角，有人嗟我未歸來。
宿潘君草堂聞蛙聲二首  其一 張耒 
跳踉鼓怒任爭雄，何事鳴呼聒睡翁。不用洒灰煩魯老，正須兩股付吳儂。
宿潘君草堂聞蛙聲二首  其二 張耒 
孤村足雨菰蒲合，只有羣蛙噪滿陂。我亦閒來無鼓吹，不煩通夕短長吹。
齊安春謠五絕  其一 張耒 
江上魚肥春水生，江頭花落草青青。蔞蒿芽長蘆筍大，問君底事愛南烹。
齊安春謠五絕  其二 張耒 
莫笑江城大如斗，桃花如燒酒如油。人生無病即爲樂，莫誦離騷澤畔愁。
齊安春謠五絕  其三 張耒 
楊柳弄春藏不得，雪絮點點吹人來。輕清潔白非塵物，寄語桃杏莫相猜。
齊安春謠五絕  其四 張耒 
赤壁磯前江急流，周郎功業莽悠悠。惆悵沙邊雨中樹，無言供作古今愁。
齊安春謠五絕  其五 張耒 
江頭春泥妨踏春，閉門守春春著人。問春著人作何味，半酣美酒聽韶鈞。
衡門 張耒 
衡門日晏晚雞鳴，下舍人歸半掩扃。邑犬無聲山郭靜，暮天寒月撥雲生。
橘 張耒 
靄靄高林綠實圓，清霜一洗若金懸。李衡何等相奴隸，自有高人相國賢。
梅 張耒 
覆釜湖邊雪壓塵，數枝林外已先春。盡將七澤清霜氣，洗出姑山綽約身。
水仙花葉如金燈而加柔澤花淺黄其幹如萱草秋深開至來春方已雖霜雪不衰中州未嘗見一名雅蒜 張耒 
宮樣鵝黄綠带垂，中州未省見仙姿。只疑湘水綃機女，來伴清秋宋玉悲。
崇寧壬午臨汝四月始聞鶯二首  其一 張耒 
青杏登盤櫻壓枝，園林初夏囀黄鸝。一聲風露高林曉，却覺年華總未衰。
崇寧壬午臨汝四月始聞鶯二首  其二 張耒 
好音終在恥爭先，谷外寒多故後遷。已過花時亦何恨，不妨夏木綠參天。
采石阻雨寄宣城故人二首  其一 張耒 
風雨江頭思故人，東南烟水濕青春。宛溪東岸垂楊樹，想見烟眉亦解顰。
采石阻雨寄宣城故人二首  其二 張耒 
閒雲濃淡作朝陰，柳色江頭春已深。誰爲宣城故人說，依依祇似去年心。
漫呈无咎一絕 張耒 
題扇燈前亦偶然，那知別後遠如天。去年醉舞看花處，獨聽琵琶却惘然。
壬午臘月下旬偶作二首  其一 張耒 
啄塊饑禽傍短籬，風鳶一笑起高枝。君看草樹冰霜裏，即是東風欲到時。
壬午臘月下旬偶作二首  其二 張耒 
風折蒹葭水結凘，燕鴻相語定歸期。淮南水闊山長處，小待燕山霰雪晞。
泊楚州鎖外六首  其一 張耒 
滿眼荒寒春未知，芳菲欲到野梅枝。東南近臘風烟好，美酒千鍾魚蟹肥。
泊楚州鎖外六首  其二 張耒 
便風吹舫去無情，漫遣槎牙鐵鎖橫。未嘆客行鷗鳥遠，五更吹角是高城。
泊楚州鎖外六首  其三 張耒 
襄王席上舊行雲，二十年間生死分。可惜風流一抔土，年年春草斷人魂。
泊楚州鎖外六首  其四 張耒 
流落相逢二十年，羞將白髮對嬋娟。如何見我都依舊，添得尊前一惘然。
泊楚州鎖外六首  其五 張耒 
水榭疏簾秋夜凉，清歌一曲釂瑶觴。明朝回首高城處，只有西風却斷腸。
泊楚州鎖外六首  其六 張耒 
莫愁家住大堤邊，朱閣青樓映暮川。斜映清淮一梳月，晚妝相對鬭嬋娟。
東齋雜咏 竹 張耒 
裊裊牆陰竹數竿，秋風盡日舞青鸞。平生愛爾緣瀟洒，莫作封君渭上看。
東齋雜咏 菊 張耒 
野人齋爨屏羶腥，自向階前擷紫莖。老去愛花心轉薄，一盃蔬飯足浮生。
東齋雜咏 盆池 張耒 
點點青萍秋後衰，溶溶晴日見魚兒。水邊窺影何方客，自照行吟憔悴姿。
東齋雜咏 老槐 張耒 
雪霜未死閱年華，危葉蕭蕭戰古槎。裊裊秋風官舍冷，半枝斜日带啼鴉。
東齋雜咏 皂莢 張耒 
畿縣塵埃不可論，故山喬木尚能存。不緣去垢須青莢，自愛蒼鱗百歲根。
東齋雜咏 南窗 張耒 
門前塵土慵驅馬，堂上文書厭坐曹。只有南窗慰人意，寒燈清夜讀離騷。
東齋雜咏 道榻 張耒 
紙閣蘆簾小榻安，一裘容易却輕寒。誰驚午枕江湖夢，風落晴窗柏子乾。
牆東二首  其一 張耒 
牆東椿老葉已盡，堂下菊叢無復香。長安風埃歲已晚，閉門不出馬毛長。
牆東二首  其二 張耒 
歲晚長安足風土，天寒官舍少文書。下馬閉門復無事，壁間佛像對銅爐。
凝祥三首  其一 張耒 
齋祠太一館清真，望秩名山固有神。斜日苑門人不到，靈風自掃石床塵。
凝祥三首  其二 張耒 
已隨芳草藉盃盤，更任垂楊拂馬鞍。斜日兩竿眠犢晚，春波一眼去鳬寒。
凝祥三首  其三 張耒 
奉靈桃李已堪攀，只有春風作往還。園吏不須防客到，長安從古少人閒。
謝人惠金沙酴醾二首  其一 張耒 
金沙倩麗閨中秀，酴醾謝郎林下風。欲試此心無結習，兩株常守浄名翁。
謝人惠金沙酴醾二首  其二 張耒 
金沙豐腴合德艷，酴醾輕盈飛燕身。久無丹白應知我，齊散天香供道人。
奉安神考御容入景靈宮小臣獲睹有感二首  其一 張耒 
靈風依傘繡輿深，仗外猶疑警蹕音。不似尋常遊幸日，樓前鼓吹却沾襟。
奉安神考御容入景靈宮小臣獲睹有感二首  其二 張耒 
渭上衣冠故老哀，西陵石逕已莓苔。從今仗下新歌舞，長及年年獻酎來。
次韵子由舍人先生追讀邇英絕句四首  其一 張耒 
天寒書殿曉班清，氣爽仙盤瑞露零。講罷羣公佩聲散，一竿宮日轉槐庭。
次韵子由舍人先生追讀邇英絕句四首  其二 張耒 
聯翩右史直西垣，舊墨螭頭點未乾。自是退之平昔事，可須慚著進賢冠。
次韵子由舍人先生追讀邇英絕句四首  其三 張耒 
冠佩煌煌拱北辰，道人風骨自軒軒。茯苓松下龜黿老，須乞靈丹一粒吞。
次韵子由舍人先生追讀邇英絕句四首  其四 張耒 
恭默誰聆金玉音，陶甄萬物付無心。君王好學真天意，憂國論思不厭深。
荒園 張耒 
日暖風簷翻乳燕，曉寒露柳囀流鶯。荒園日日東風裏，吹盡閒花香草生。
東海旅夜二首  其一 張耒 
無酒消憂寒未減，隔帷相對一燈愁。蟲聲喚覺五更夢，風雨滿庭桐葉秋。
東海旅夜二首  其二 張耒 
蘭釭背壁影微微，千里天涯客夢歸。一夜海風聲不斷，曉來寒葉滿庭飛。
寄李不危 張耒 
憶昨東風吹馬蹄，瓦關分袂涕交揮。淮陽風物應如舊，獨在柯山送雁歸。
曉發途中 張耒 
坐無燈火夜蕭然，馬上匆匆未曉天。值驛老兵應笑我，肯將斗粟換高眠。
病起登疊嶂樓 張耒 
病來久不上層臺，窗有蜘蛛逕有苔。多少山茶梅子樹，未開齊待主人來。
觀蘇仲南詩卷 張耒 
蘇子詩如刃發硎，十章入耳韵泠泠。文章三昧無多子，祇守君家舊典刑。
讀仲南和詩 張耒 
異時文席許論詩，三載江湖讀楚詞。自笑酸寒無好語，少年倉氏獨相知。
謝仲南和詩 張耒  西湖
曾約西湖薄主人，只今湖色已知春。會須多載連車酒，絕勝寒倉滿目塵。
渡沙河 張耒 
溶漾澄明徹底清，鸕鷀慣客不相驚。却疑洛水新霜後，八節灘津石柱聲。
題五柳亭 張耒 
大夫風韵如彭澤，五柳蕭森手自栽。我亦扁舟倦游者，登臨聊復賦歸來。
項城道中 張耒 
塵壁蒼茫有舊題，十年重見一傷悲。野僧欲與論前事，自說年多不復知。
離京後作七首  其一 張耒 
蘋芷江邊已五年，厭聞風浪打船舷。南風蕭艾荒凉野，時望高丘一慨然。
離京後作七首  其二 張耒 
水諳送客渾無浪，風解留人却有情。今夜榆林繫帆宿，却從北斗望天心。
離京後作七首  其三 張耒 
灌畦沽酒兩三家，春去芳叢有晚花。莫道長安在天上，女牛猶有客乘槎。
離京後作七首  其四 張耒 
一水夷猶達汝陰，年華客意兩相侵。河邊無限青青草，攬轡何人繫此心。
離京後作七首  其五 張耒 
過雨陂塘處處深，南風蕭艾欲成林。道邊拾穗行歌者，亦有豐年一飽心。
離京後作七首  其六 張耒 
高槐老柳舞南風，晴日家家蠶麥中。芟盡黄雲見原隰，却教風雨洗長空。
離京後作七首  其七 張耒 
燕雀翩翻夏屋深，成谿桃李已成陰。黄鸝深處無人見，時有清風遞好音。
對菊花二首  其一 張耒 
官閒身世兩悠悠，種竹栽花一散愁。黄菊叢邊對疏雨，一年懷抱此時秋。
對菊花二首  其二 張耒 
躬耕遇歲真吾事，牛下齊兒婦妾歌。招飲風烟過閒日，遶籬栽菊可如何。
初夏謁告家居值風雨偶作二絕  其一 張耒 
春愁已逐鶯花盡，野果垂簷綠葉稠。天上幾回飛破鏡，端居未折大刀頭。
初夏謁告家居值風雨偶作二絕  其二 張耒 
高堂終日雨潺潺，却著重裘尚薄寒。風雨似秋君莫怪，客愁天色兩相關。
西窗雜咏三首  其一 張耒 
翠蔓垂簷筍過籬，幽禽終日傍窗啼。山林勝處平生事，他日何妨動我思。
西窗雜咏三首  其二 張耒 
穿籬兩竹是龍孫，風葉蕭蕭便有聞。却到葛陂心未已，更將甘雨灑川原。
西窗雜咏三首  其三 張耒 
稻畦新插綠雲齊，雨過溝塍水接溪。到舍妻兒勞勤苦，白醪缸畔醉如泥。
別齊安稅務窗竹二絕  其一 張耒 
何獨王郎與爾歡，一年慚愧碧琅玕。葛陂一別知何處，見盡人間行路難。
別齊安稅務窗竹二絕  其二 張耒 
隨流泛梗雖無定，別渚棲鴻亦有情。爲問竹窗清夜月，從今誰解聽秋聲。
四月二十三日晝睡起 張耒 
幽人睡足芭蕉雨，獨岸綸巾几案凉。誰和薰風來殿閣，不知陋巷有羲皇。
渡江 張耒 
白髮人驚老阿童，橫江聊借半帆風。却嗟縛得窮孫皓，未似高歌醉閉篷。
吳王郊臺 張耒 
異時隨舉孝廉郎，旗蓋相承據一方。腸繞閶門祥已定，將軍畢竟是吳王。
題寒溪長老方丈 張耒 
滿坐繩床百事貧，荒溪古屋四無鄰。爲生易足君無笑，渠是人間得計人。
早起二首  其一 張耒 
滄江初夜雨翻盆，將曉風聲戰亂雲。籬下寒雞鳴曉苦，老人先起自開門。
早起二首  其二 張耒 
風鳴槁葉未辭枝，雨濕疏梅欲弄姿。地下一陽應蹀躞，世間渾未有人知。
冬至贈潘郎二首  其一 張耒 
荻籬茅屋柯山下，賣餠歸來也作冬。不見長安競時節，車如流水馬如龍。
冬至贈潘郎二首  其二 張耒 
五更人語起江城，歌笑喧喧天欲明。酌酒壽君但一醉，百年珍重是人情。
發孝感 張耒 
裊裊檣烏轉晚空，娟娟霜月入窗櫳。岸頭楊柳如憐客，猶舞蕭蕭五兩風。
柯山雜詩四首  其一 張耒 
幽人睡足戴綸巾，策杖開門卯酒醺。黄葉滿山烏鵲嗓，江城秋日少行人。
柯山雜詩四首  其二 張耒 
蕭蕭茅屋土山前，翁媼關門去穫田。朝日滿簷雞犬靜，荻籬深處有炊烟。
柯山雜詩四首  其三 張耒 
斷澗橫橋卧古槎，晚雞鳴處有人家。山頭月出疏鐘斷，江上風高落雁斜。
柯山雜詩四首  其四 張耒 
九月江城霜氣清，旅人寒事略經營。隔窗便是山前樹，永夜葉聲如雨聲。
絕句九首  其一 張耒 
天高列岫出林外，霜落大江流地中。晚日橋邊數歸牧，牛羊部分聽兒童。
絕句九首  其二 張耒 
樹頭三唱雞賓日，門外斜行雁寄書。十月江城霜霰薄，滿山林葉亂藍朱。
絕句九首  其三 張耒 
曉起山鴉噪作團，西園霜木倚空寒。風高斷雁呼前伴，雨止歸雲赴舊山。
絕句九首  其四 張耒 
千林黄葉總飛霜，寂歷疏梅未肯妝。誰信輪囷卧山木，心知九地有微陽。
絕句九首  其五 張耒 
空山風雨冷蓬茅，晨起幽人理縕袍。深閉衡門且無出，濕雲如墨怒江號。
絕句九首  其六 張耒 
老去不禁茶力悍，兩甌破盡五更眠。月團三百真魔物，欲乞當壚當酒錢。
絕句九首  其七 張耒 
讀書老眼苦眵昏，茗飲無端遣夢魂。到處相逢真可喜，祇應酒是好知聞。